Spojená škola sv. Jána Pavla II., Dlhé hony 3522/2, 05801 Poprad

**Plán práce koordinátora programu Zelená škola**

PaedDr. Zuzana Čerkalová šk. rok 2022/2023

**ÚVOD**

Program Zelená škola je **medzinárodný certifikačný výchovno-vzdelávací program** určený pre materské, základné, stredné a špeciálne školy, ktoré **chcú zmeniť seba a svoje okolie**.

**Cieľom programu** je podpora školských komunít, v ktorých si ich členovia vyskúšajú čaro i nástrahy spolupráce. **Žiaci s pomocou učiteľov a rodičov riešia reálne potreby svojej školy a okolia, čím pomáhajú k pozitívnej zmene**.

**METODIKA 7 KROKOV**

V programe Zelená škola sa uplatňuje **praktická metodika 7 krokov**. Náplňou programu je plnenie týchto 7 krokov Zelenej školy počas **certifikačného obdobia (odporúčané sú min. 2 školské roky)**.

7 KROKOV ZELENEJ ŠKOLY

1. **Vytvorenie kolégia Zelenej školy** (plánovaný termín: do konca septembra 2022)

* škola si ustanoví zodpovednú osobu za koordináciu programu na škole **školského koordinátora**, ktorého/ktorej úlohou je usmerňovať aktivity školy počas certifikačného obdobia a motivovať žiakov i dospelých k spolupráci;
* **žiaci školy** si vyberú svojich zástupcov do kolégia Zelenej školy tak, aby v kolégiu mali nadpolovičnú väčšinu členov;
* členmi kolégia sú **okrem žiakov (rodičov, starých rodičov) a učiteľov aj zástupcovia minimálne jednej z nasledujúcich záujmových skupín: nepedagogickí zamestnanci školy, zriaďovateľ, samospráva, mimovládna organizácia** a pod.;
* žiaci sa priamo podieľajú na plánovaní a realizácii krokov a rozhodnutí, preberajú zodpovednosť za čiastočné úlohy – kolégium by malo fungovať **participatívne**;
* kolégium je hlavným koordinátorom aktivít Zelenej školy, stretáva sa podľa potreby a o svojej činnosti informuje vhodným spôsobom zvyšok školy;
* počet členiek/členov kolégia je na zvážení školy. V prípade väčšieho počtu sa odporúča zriadenie tzv. užšieho a širšieho kolégia;
* **zoznam členov kolégia je zverejnený na školskej nástenke a internetovej stránke školy**.

1. **Environmentálny audit školy** (plánovaný termín: do konca novembra)

* environmentálny audit sa realizuje na začiatku každého certifikačného obdobia;
* kolégium koordinuje realizáciu auditu;
* audit sa realizuje podľa poskytnutých pracovných listov;
* na realizácii auditu sa podieľajú najmä žiačky/žiaci, resp. pedagogický, nepedagogický personál školy;
* **povinná aj nepovinná časť pracovných listov auditu sa vypĺňa len pre prioritnú tému Zelenej školy; túto si škola vyberá na základe osobných preferencií školy;**
* **ostatné časti Environmentálneho auditu (mimo vybranej prioritnej témy) odporúčame školám vyplniť pre potreby zisťovania environmentálnych dopadov školy;**
* výsledky auditu sú vhodnou formou prezentované na nástenke, prípadne internetovej stránke školy a pod.

1. **Environmentálny akčný plán (EAP) školy** (plánovaný termín: do konca februára)

* kolégium v spolupráci s vedením školy vypracuje EAP školy minimálne **pre jednu vybranú prioritnú oblasť a na celé certifikačné obdobie**; pre tento účel použije vzorovú tabuľku a inštrukcie uvedené v Metodickej príručke pre školy;
* EAP by mal byť v čo najväčšej miere vypracovaný v spolupráci so žiakmi, t. j. žiaci sa podieľajú na stanovovaní cieľov a aktivít, ktorými sa dané ciele škola snaží dosiahnuť;
* kolégium (resp. ostatní členovia školy) má mať príležitosť navrhnúť aktivity v EAP a zapojiť širšiu komunitu (rodičia, obec, verejnosť);
* žiaci, resp. rodičia majú mať zodpovednosť za niektoré úlohy EAP;
* ciele EAP sú zrozumiteľne naformulované, merateľné a ich splnením na konci certifikačného obdobia sa dosiahne viditeľné zlepšenie vo vybranej prioritnej oblasti;
* aktivity EAP sú plánované v logickej časovej následnosti s uvedením zodpovedných osôb za ich realizáciu a termínmi realizácie; počet aktivít je primeraný vzhľadom k ich časovej, realizačnej, finančnej, prípadne personálnej náročnosti;
* EAP je čo najviac prepojený s krokom 5, t. j. obsahuje konkrétne vzdelávacie aktivity, ktoré sú v ideálnom prípade súčasťou rôznych vyučovacích predmetov;
* kolégium zoznámilo s EAP ďalších členov školy (učiteľov, žiakov, prevádzkových zamestnancov a pod.), EAP je zverejnený na nástenke, prípadne internetovej stránke školy a pod.;
* školská koordinátorka/školský koordinátor programu zašle po vypracovaní finálny návrh EAP svojmu regionálnemu koordinátorovi; následne bude škole EAP schválený alebo budú zaslané pripomienky a návrhy na úpravu; po zapracovaní prípadných pripomienok bude EAP schválený regionálnym koordinátorom;
* každá škola, ktorá chce žiadať o certifikát programu Zelená škola, musí mať schválený EAP v prvom roku vybraného certifikačného obdobia – bez schváleného EAP nebude škola pripustená k záverečnému hodnoteniu;
* podmienkou schválenia EAP sú správne zvolené aktivity, ktoré sledujú stanovený cieľ.

1. **Monitorovanie a priebežné hodnotenie plnenia akčného plánu** (realizuje sa priebežne po vypracovaní EAP)

* EAP je členmi kolégia priebežne monitorovaný a vyhodnocovaný vypĺňaním stĺpca *Monitoring/Postupujeme podľa plánu?*;
* na realizácii priebežného monitoringu sa podieľajú členovia kolégia (najmä žiaci resp. pedagogický a nepedagogický personál a rodičia);
* vyhodnotením realizovaných aktivít EAP je možné preukázať progres vo vybranej prioritnej oblasti;
* dôvody, pre ktoré neboli splnené niektoré aktivity EAP, sú pri monitoringu vysvetlené;
* kolégium na základe monitoringu v prípade potreby upravuje, resp. dopĺňa aktivity a indikátory v EAP.

1. **Proenvironmentálna výučba** (realizuje sa priebežne)

* škola má v rámci EAP naplánované výchovno-vzdelávacie aktivity, najmä pre prioritnú oblasť; sú začlenené viacerými formami do rôznych predmetov a ročníkov.

1. **Informovanie a spolupráca** (realizuje sa priebežne)

* kolégium zoznámi všetkých žiakov a personál školy s programom Zelená škola;
* škola informuje celú školskú a širšiu komunitu o realizácii aktivít v rámci programu Zelená škola prostredníctvom viditeľne umiestnenej informačnej nástenky, internetovej stránky školy (špeciálna sekcia stránky venovaná programu Zelená škola) alebo iných mediálnych kanálov;
* informácie o realizácií aktivít v rámci programu sú pravidelne aktualizované;
* všetci v škole boli oboznámení s výsledkami environmentálneho auditu, EAP, priebehom monitoringu a hodnotenia, Ekokódexom (výsledky sú zverejnené minimálne na viditeľne umiestnenej nástenke v škole);
* na realizácii programu sa okrem členov kolégia určitou mierou podieľajú i ďalší učitelia a žiaci (rodičia či starí rodičia);
* v škole je viditeľne umiestnená **nástenka** venovaná aktivitám programu Zelená škola.

1. **Eko-kódex** (odporúčaný termín: jar druhého roku certifikačného obdobia)

* kolégium informuje žiakov o význame a cieli Ekokódexu;
* kolégium pripravuje realizáciu Ekokódexu a zapája do nej ostatných žiakov;
* vytvorený Ekokódex je viditeľne zverejnený v rámci školy.

Plán schválil: PaedDr. Marcel Karkoška, riaditeľ školy

V Poprade 23. 09. 2022